  Виталий Пронин 4-тӥ толсуре «Большая книга» премилэн лауреатъёсыз тодмо луизы. 2018-тӥ арын Россиысь литература удысысь валтӥсь призэз утӥз Мария Степанова «Памяти памяти» романэз понна. 2-тӥ инты Александр Архангельскийлэн «Бюро проверки» романэз басьтӥз, нош 3-тӥ - Дмитрий Быковлэн «Июнь» романэз. 1-тӥ инты понна 3 миллион манет, 2-тӥ инты понна - 1 но ӝыны миллион, 3-тӥ инты понна сётӥське 1 миллион. Нимысьтыз призэн пусъемын Людмила Петрушевская литератураын трос лэсьтэмез понна. Кылпумысь, ӵапак Людмила Петрушевская 13 ар талэсь азьло премилэсь нимзэ малпаз. Вормисьёсты арлы быдэ быръе Литературая академия - отчы ог 100 адями пыре: культура удысын тыршисьёс, тодосчиос, журналистъёс, писательёс, ужбергатӥсьёс. Огшоры лыдӟисьёс но яратоно книгаоссэс быръё. Таяз арын соос Дмитрий Быковлэн «Июнезлы» тужгес трос куара сётӥзы. Озьы ик лыдӟисьёслы Андрей Филимоновлэн «Рецепты сотворения мира» но Олег Ермаковлэн «Радуга и Вереск» книгаоссы кельшиллям. «Памяти памяти» - Мария Степанова кылбурчилэн но эссеистлэн нырысетӥ романэз. Книгаяз писатель, аслаз семьяезлэн историез сярысь вераса, огдыре малпаське йырсазьлэн ужамез сярысь - писательлы тунсыко, кызьы нимысьтыз адямиос но оглом калык йыразы поно но тодазы возё улонысь, историысь пӧртэм учыръёсты. Жюрилэн членэз - Борис Куприянов издатель но публицист - вера, али троссэ писательёсты тодэ ваёнъёсын герӟаськем ужпумъёс сюлэмшугъяськыто шуыса. «Большая книга» премилэн валтӥсь директорез Георгий Урушадзе пусъемъя, котькуд ар Москвалэн кивалтэтэз премилэн лауреатъёсызлэсь книгаоссэс шоркарысь библиотекаосы дунтэк ыстэ. Умой луысал, шуэ Георгий Урушадзе, вань городъёсысь библиотекаос озьы узырмысалзы ке. «Большая книга» премиен пусъем книгаос ӟеч вузасько. Кылсярысь, Ижкарысь магазинъёсын «Памяти памяти» книга та дырлы ӧвӧл - вань экземпляръёсыз вузамын. Анастасия Шумилова Туспуктэм басьтэмын kommersant.ru сайтысь  